**miniepistole (43)**

*Nicolae Silade*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

la ora 18:18 a zilei de nouă septembrie din anul domnului douămii

paisprezece m-am gândit la tatăl meu şi la mama mea şi l-am sunat

pe tatăl meu şi am vorbit cu mama mea şi am înţeles ca şi blaise

pascal în noaptea de 23 noiembrie 1654 cine e tatăl meu şi cine

mama mea am înţeles cine e tatăl şi cine e fiul despre care vorbeşte

scriptura am înţeles că nu îl poţi vedea pe tatăl dacă nu îl urmezi pe

fiul am văzut în istoria creştinătăţii o mulţime de exemple o mulţime

de minuni o mulţime de grozăvii şi am fost uimit şi am fost şocat

doamne câte crime se pot face în numele domnului câte binefaceri

rămân nefăcute am înţeles ce a fost înainte de facere şi ce va fi după

am înţeles am văzut că începutul începe cu sfârşitul şi înţelepciunea

e peste tot în această lume în această lume orbită de înţelepciune

am înţeles că trebuie să cauţi să cauţi să cauţi

pentru a înţelege că nu e nimic de înţeles